钦定古今图书集成/明伦汇编/皇极典/第065卷 > 唐十三
## 钦定古今图书集成/明伦汇编/皇极典/第065卷 > 唐十三

### 顺宗本纪

按《唐书顺宗本纪》：“顺宗至德弘道大圣大安孝皇帝，
讳诵，德宗长子也。母曰昭德皇后王氏。始封宣城郡
王，大历十四年六月，进封宣王。十二月乙卯，立为皇
太子。为人宽仁，喜学艺，善隶书。礼重师傅，见辄先拜。
从德宗幸奉天，常执弓矢居左右。郜国公主以蛊事
得罪，太子妃，其女也，德宗疑之，几废者屡矣，赖李泌”
保护，乃免。后侍宴鱼藻宫，张水嬉彩舰，宫人为櫂歌，
众乐间发。德宗驩甚，顾太子曰：“今日何如太子诵诗，
好乐无荒？”以为对。及裴延龄、韦渠牟用事，世皆畏其
为相，太子每候颜色，陈其不可，故二人者卒不得用。
贞元二十年，太子病风且喑，二十一年正月，不能朝。
是时德宗不豫，诸王皆侍左右，惟太子卧病，不能得
见德宗，悲伤涕泣，疾有加。癸巳，德宗崩。丙申，即皇帝
位于太极殿。二月癸卯，朝群臣于紫宸门。辛亥，吏部
侍郎韦执谊为尚书左丞、同中书门下平章事。甲子，
大赦。罢宫市。“民百岁版授下州刺史，妇人郡君；九十
以上上佐，妇人县君。”乙丑，罢盐铁使月进三月。庚午，
放后宫三百人。癸酉，放后宫及教坊女妓六百人。癸
巳，立广陵郡王纯为皇太子。四月壬寅，封弟谔为钦
王，𫍯珍王，进封子建康郡王经郯王，洋川郡王纬均
王，临淮郡王纵，溆王，弘农郡王纾，莒王，汉东郡王纲
密王，晋陵郡王总，郇王，高平郡王约邵王，云安郡王
结宋王，宣城郡王缃集王，德阳郡王絿，冀王，河东郡
王绮和王；封子绚为衡王，𫄸会王，绾福王，纮抚王，绲
岳王，绅袁王，纶桂王，𦈎翼王。戊申，以册皇太子，降死
罪以下，赐文武官子为父后者勋两转。七月辛卯，横
海军节度使程怀信卒，其子执恭自称留后。乙未，皇
太子权句当军国政事，太常卿杜黄裳为门下侍郎，
左金吾卫大将军袁滋为中书侍郎、同中书门下平
章事郑珣瑜、高郢罢。

永贞元年八月庚子，立皇太子为皇帝，自称曰太上
皇。辛丑，改元，降死罪以下，立良娣王氏为太上皇后。
元和元年正月，皇帝率群臣上尊号曰“应干圣寿太
上皇。”是月，崩于咸宁殿，年四十六。谥曰至德大圣大
安孝皇帝。大中三年，增谥至德弘道大圣大安孝皇
帝。

按《旧唐书顺宗本纪》，“顺宗至德大圣大安孝皇帝，讳
诵，德宗长子，母昭德皇后王氏。上元二年正月，生于
长安之东内。大历十四年六月，封宣王。建中元年正
月丁卯，立为皇太子。贞元二十一年正月癸巳，德宗
崩，丙申，即位于太极殿。上自二十年九月风病不能
言。暨德宗不豫，诸王亲戚皆侍医药，独上卧病不能”
侍。德宗弥留，思见太子，涕咽久之。大行发丧，人情震
惧。上力疾衰服，见百寮于九仙门。既即位，知社稷有
奉，中外始安。庚子，群臣上书请听政。二月辛丑朔。甲
申，以河阳三城行军司马元韶为怀州刺史、河阳怀
州节度使。丙午，罢翰林医工、相工、占星、射覆冗食者
四十二人。己酉，以易定张茂昭兼同“平章事以来朝”，
故宠之。是夜，太白犯昴。辛卯，以吏部郎中韦执谊为
尚书右丞相、同中书门下平章事。辛酉，贬京兆尹李
实通州长史，寻卒。壬子，淄青李师古以兵寇滑之东
鄙，闻国丧也。甲寅，释仗内囚严怀志、吕温等一十六
人。《平凉之盟》，陷蕃久之得还，以习蕃中事，不欲令出
外，故囚之仗内，至是方释之。日本国王并妻还蕃，赐
物遣之。壬寅，以太子侍书、翰林待诏王伾为左散骑
常侍，充翰林学士；以前司功参军、翰林待诏王叔文
为起居舍人，充翰林学士；以鸿胪卿王权为京兆尹。
甲子，御丹凤楼，大赦天下。诸道除《正敕率》税外，诸色
榷税并宜禁断，除上供外，不得别有进奉。“百姓九十
以上，赐米二石、绢两疋，版授上佐县君。仍令本部长
吏就家存问，百岁以上赐米五石、绢二疋、绵一屯、羊
酒，版授下州刺史、郡君。”戊辰，以开府仪同三司、检校
太尉、使持节、大都督鸡林州诸军事、鸡林州刺史、上
柱国、新罗王金重熙兼宁海军使。以重熙母和氏为
太妃，妻朴氏为妃。三月庚午，出宫女三百人于安国
寺，又出掖庭教坊女乐六百人于九仙门，召其亲族
归之。戊寅，以韦皋兼检校太尉，李师古、刘济兼检校
司空。张茂昭司徒。丙戌，检校司空、同平章事杜佑为度支盐铁使。戊子，徐州节度赐名武宁军。蔡州吴少
诚兼同平章事。以翰林学士王叔文为度支盐铁转
运使副。杜佑虽领使名，其实叔文专总。宰相贾耽兼
检校司空，郑瑜吏部尚书，高郢刑部尚书，韦执谊中
书侍郎，镇冀王士真、淮南王锷、魏博田季安皆检校
司空。癸巳，诏册广陵郡王淳为皇太子，改名纯。夏四
月壬寅，制“第十弟谔封钦王，第十一弟诫封珍王；男
建康郡王涣封郏王，改名经；洋川郡王沔封均王，改
名纬；临淮”《郡王泂》封溆王，改名纵；《弘农王浼》封莒王，
改名纾；《汉东郡王泳》封密王，改名纲；晋陵郡王湜封
郇王，改名约；云安郡王滋封宋王，改名结；宣城郡王
淮封集王，改名缃；德阳郡王滑封冀王，改名絿；《河东
郡王浥》封和王，改名绮。十七男绚封衡王，十九男𫄸
封会王，二十男绾封福王，二十一男纮封抚王，“二十
三男绲封岳王，二十四男绅封袁王，二十五男纶封
桂王，二十七男𦈎封翼王，弥臣国嗣王道勿礼封弥
臣国王，西平郡王晟男左羽林大将军愿袭封岐公，
食邑三千户。”戊申，诏“以册太子礼毕，赦京城系囚，大
辟降从流，流以下减一等。”以给事中陆质、中书舍人
崔枢并为太子侍读。庚戌，封太子男宁宽、宥察、寰寮
等六人为郡王，并食邑三千户。癸丑，赠入吐蕃使、工
部侍郎、兼御史大夫张荐礼部尚书。丙寅，罢万安监
牧。戊辰，以杭州刺史韩皋为尚书右丞。五月己巳，以
右金吾卫大将军范希朝为右神策统军，充左右神
策京西诸城镇行营兵马节度使。丁丑，以邕管经略
使韦丹为河南少尹。以万年县令房启为容管经略
招讨使。癸未，以郴州司马郑馀庆为尚书左丞。甲辰，
以检校司空、忽汗州都督、渤海国王大嵩璘检校司
徒，丞徽王氏、赵氏可昭仪，崔氏、杨氏可充仪，王氏可
昭媛，王氏可昭容，牛氏可修仪，张氏可美人。以右丞
韩皋为鄂岳沔蕲都团练观察使。丁亥，昇襄州为大
都督府，临汉县仍徙于邓城。辛卯，以盐铁转运使副
王叔文为户部侍郎。六月丙申，诏“二十一年十月已
前，百姓所欠诸色课利、租赋钱帛，共五十二万六千
八百四十一贯、石、匹、束，并宜除免。”七月戊辰朔，吐蕃
使论悉诺来朝贡。丙子，郓州李师古加检校侍中，赠
故忠州别驾陆贽兵部尚书，谥曰宣；赠故道州刺史
阳城为左散骑常侍。戊寅，以户部侍郎潘孟阳为度
支盐铁转运使副。景戌，关东蝗食田稼。癸巳，横海军
节度使、沧州刺史程怀信卒，以其子副使执恭起复
沧州刺史、横海军节度使。甲子，度支使杜佑奏：“太仓
见米八十万石，贮来十五年东渭桥米四十五万石，
支诸军皆不悦。今岁丰阜，请权停北河转运，于滨河
州府和籴二百万石，以救农伤之弊。”乃下百寮议，议
者同异，不决而止。乙未，诏：“朕承九圣之列，荷万邦之
重，顾以寡德，涉道未明，虔恭寅畏，惧不克荷。恐上坠
祖宗之训，下贻卿士之忧。夙夜祗勤，如临渊谷，而积
疾未复，至于经时，怡神保和，常所不暇。永惟四方之
大，万务之殷，不躬不亲，虑有旷废。加以山陵有日，霖
潦逾旬，是用儆于朕心，以答天戒。其军国政事，宜令
皇太子勾当。”时上久疾，不复延纳宰臣共论大政，事
无巨细，皆决于李忠言、王伾、王叔文；物论喧杂，以为
不可。藩镇屡上笺于皇太子，指三竖之挠政，故有是
诏。以太常卿杜黄裳为门下侍郎，左金吾卫大将军
袁滋为中书侍郎，并同中书门下平章事。郑珣瑜为
吏部尚书，高郢刑部尚书，并罢知政事。皇太子见百
寮于朝堂。丙申，皇太子于麟德殿西亭见奏事官。八
月丁酉朔。庚子，诏：“惟皇天佑命烈祖，诞受方国，九圣
储祉，万邦咸休。肆予一人，获缵丕业，严恭守位，不遑
暇逸。而天佑不降，疾恙无瘳，将何以奉宗庙之灵，展
郊禋之礼？”畴咨庶尹，对越上元，内愧于朕心，上畏于
天命，夙夜祗栗，深惟永图。一日万机，不可以久旷；天
工人代，不可以久违。皇太子纯，睿哲温文，宽和仁惠，
孝友之德，爱敬之诚，通乎神明，格于上下。是用皇王
至公之道，遵父子传归之制，付之重器，以抚兆人，必
能宣祖宗“之重光，荷天地之休命，奉若成宪，永绥四
方。宜令皇太子即皇帝位。朕称太上皇，居兴庆宫。制
称诰。”《辛丑，诰》有天下，传归于子，前王之制也。钦若大
典，斯为至公，式扬耿光，用体文德。朕获奉宗庙，临御
万方，降疾不瘳，庶政多阙，乃命元子，代予守邦。爰以
令辰，光膺册礼。宜以今月九日册皇帝于宣政“殿。国
有大命，恩俾惟新，宜因纪元之庆，用覃在宥之泽。宜
改贞元二十一年为永贞元年。自贞元二十一年八
月五日已前天下死罪降从流，流以下递减一等。”《诰》
立良娣王氏为太上皇后，良媛董氏为太上皇德妃。
壬寅，贬右散骑常侍王伾为开州司马，前户部侍郎、
度支盐铁转运使王叔文为渝州司户。元和元年正
月丙寅朔，皇帝率百寮上太上皇尊号曰“应干圣寿。”
甲申，太上皇崩于兴庆宫之咸宁殿，享年四十六岁。
六月乙卯，皇帝率群臣上大行太上皇谥曰“至德大
圣大安孝皇帝”，庙号顺宗。秋七月壬申，葬于丰陵

### 宪宗本纪上

按《唐书宪宗本纪》，“宪宗昭文章武大圣至神孝皇帝，
讳纯，顺宗长子也。母曰庄宪皇太后王氏。贞元四年
六月己亥，封广陵郡王，二十一年三月，立为皇太子。
永贞元年八月，顺宗诏立为皇帝。乙巳，即皇帝位于
太极殿。丁未，始听政。庚戌，罢献祥瑞。癸丑，剑南西川
节度使韦皋卒，行军司马刘辟自称留后。戊午，天有”
声于西北。己未，袁滋为剑南西川、山南西道安抚大
使。癸亥，尚书左丞郑馀庆同中书门下平章事。九月
己巳，罢教坊乐工正员官。十月丁酉，为曾太皇太后
举哀。贾耽薨。戊戌，舒王谊薨。袁滋罢。己酉，葬神武圣
文皇帝于崇陵。十一月己巳，祔睿真皇后于元陵寝
宫。壬申，贬韦执谊为崖州司马、夏绥银节度留后杨
惠琳反。十二月，壬戌，中书舍人郑𬘡为中书侍郎、“同
中书门下平章事。”

元和元年正月丁卯，大赦，改元，赐“文武官阶、勋、爵，民
高年者米帛羊酒。”癸未，长武城使高崇文为左神策
行营节度使，率左右神策京西行营兵马使李元奕、
山南西道节度使严砺、剑南东川节度使李康以讨
刘辟。甲申，太上皇崩。刘辟陷梓州，执李康。三月丙子，
高崇文克梓州。辛巳，杨惠琳伏诛。四月丁未，杜佑为
司徒。壬戌，卲王约薨。初令尚书省六品、诸司四品以
上职事官，太子师傅、宾客、詹事、王府傅，日二人待制。
五月辛卯，尊母为皇太后。六月癸巳，降死罪以下，赐
百姓“有父母、祖父母八十以上者粟二斛，物二段；九
十以上粟三斛，物三段。”丙申，大风拔木。丁酉，高崇文
及刘辟战于鹿头栅，败之。癸卯，严砺又败之于石碑
谷。闰月壬戌，平卢军节度使李师古卒，其弟师道自
称留后。七月壬寅，葬至德大圣大安孝皇帝于丰陵。
癸丑，高崇文及刘辟战于元武，败之。八月丁卯，进封
子平原郡王宁为邓王，同安郡王宽沣王，延安郡王
宥遂王，彭城郡王察深王，高密郡王寰洋王，文安郡
王寮绛王，封子审为建王。九月丙午，严砺及刘辟战
于神泉，败之。辛亥，高崇文克成都。十月甲子，减剑南
东西川、“山南西道今岁赋。释胁从将吏，葬阵亡者，廪
其家五岁。”戊子，刘辟伏诛。十一月庚戌，郑馀庆罢。是
岁，召王偲薨。

二年正月己丑，朝献于太清宫。庚寅，朝享于太庙。辛
卯，有事于南郊，“大赦。赐文武官勋、爵，文宣公、二王后、
三恪公主、诸王一子官，高年米帛羊酒，加版授。”乙巳，
杜黄裳罢。己酉，御史中丞武元衡为门下侍郎，中书
舍人李吉甫为中书侍郎、同中书门下平章事。二月
己巳，罢两省官次对。癸酉，邕管经略使路恕败黄洞
蛮，执其首领黄承庆。九月乙酉，密王绸薨。十月，镇海
军节度使李锜反，杀留后王澹。乙丑，淮南节度使王
锷为诸道行营兵马招讨使以讨之。丁卯，武元衡罢。
癸酉，镇海军兵马使张子良执李锜。己卯，免润州今
岁税。十一月甲申，李锜伏诛。十二月丙寅，剑南西川
节度使高崇文为邠宁节度、京西诸军都统。

三年正月癸巳，群臣上尊号曰《睿圣文武皇帝》，大赦。
罢诸道受代进奉钱。三月癸巳，郇王总薨。四月壬申，
大风坏含元殿西阙槛。六月，西原蛮首领黄少卿降。
七月辛巳朔，日有食之。九月庚寅，山南东道节度使
于𬱖为司空、同中书门下平章事。丙申，户部侍郎裴
垍为中书侍郎、同中书门下平章事。戊戌，李吉甫罢。
四年正月壬午，免山南东道、淮南、江西、浙东、湖南、荆
南今岁税。戊子，简王遘薨。二月丁卯，郑𬘡罢。给事中
李藩为门下侍郎、同中书门下平章事。三月乙酉，成
德军节度使王士真卒，其子承宗自称留后。闰月己
酉，以旱降京师，“死罪非杀人者。禁刺史境内榷，率诸
道旨条外进献。岭南、黔中、福建掠良民为奴婢者。省
飞龙厩马。”己未，雨。丁卯，立邓王宁为皇太子。七月癸
亥，吐蕃请和。八月丙申，环王寇安南，都护张舟败之。
十月辛巳，成德军节度使王承宗反，执保信军节度
使薛昌朝。癸未，左神策军护军中尉吐突承璀为左
右神策、河阳浙西宣歙、镇州行营兵马招讨处置使
以讨之。戊子，承璀为镇州招讨宣慰使。癸巳，降死罪
以下，赐文武官子为父后者勋两转。十一月己巳，彰
义军节度使吴少诚卒，其弟少阳自称留后。

五年正月己巳，左神策军大将军郦定进及王承宗
战，死之。三月甲子，大风拔木。四月丁亥，河东节度使
范希朝、义武军节度使张茂昭及王承宗战于木刀
沟，败之。七月丁未，赦王承宗。乙卯，幽州卢龙军节度
使刘济卒，其子总自称留后。九月丙寅，太常卿权德
舆为礼部尚书、“同中书门下平章事。”十月，张茂昭以
“易、定二州归于有司。”辛巳，义武军都虞候杨伯玉反，
伏诛。是月，义武军兵马使张佐元反，伏诛。十一月甲
辰，会王𫄸薨。庚申，裴垍罢。
六年正月庚申，淮南节度使李吉甫为中书侍郎、同
中书门下平章事。二月壬申，李藩罢。己丑，忻王造薨。

州首领张伯靖反，寇播、费二州。辛亥，皇太子薨。
七年正月癸酉，振武河溢，毁东受降城。四月癸巳，诏
民田亩树桑二株。六月癸巳，杜佑罢。七月乙亥，立遂
王宥为皇太子。八月戊戌，魏博节度使田季安卒，其
子怀谏自称知军府事。九月，京师地震。十月乙未，魏
博军以田季安之将田兴知军事。庚戌，降死罪以下，
赐文武官子为父后者勋两转。是月，魏博节度使田
兴以六州归于有司。十一月辛酉，赦魏、博、贝、卫、澶、相
六州，给复一年，赐高年、孤独、废疾粟帛，赏军士
八年。正月辛未，权德舆罢。二月丁酉，贬于𬱖为思王
傅。三月甲子，剑南西川节度使武元衡为门下侍郎、
“同中书门下平章事。”四月己亥，黔中经略使崔能讨
张伯靖。五月癸亥，荆南节度使严绶讨伯靖。丁丑，大
隗山崩。六月辛卯，渭水溢。辛丑，出宫人。七月己巳，剑
南东川节度使潘孟阳讨张伯靖。八月辛巳，湖南观
察使柳公绰讨伯靖。丁未，伯靖降。十二月庚寅，振武
将杨遵宪反，逐其节度使李进贤。

九年二月癸卯，李绛罢。三月丙辰，巂州地震。丁卯，陨
霜杀桑。五月乙丑，桂王纶薨。癸酉，以旱，免京畿夏税。
六月壬寅，河中节度使张弘靖为刑部尚书、“同中书
门下平章事。”闰八月丙辰，彰义军节度使吴少阳卒，
其子元济自称知军事。九月丁亥，山南东道节度使
严绶、忠武军都知兵马使李光颜、寿州团练使李文
“通、河阳节度使乌重引讨之。”十月，太白昼见。丙午，李
吉甫薨。甲子，严绶为申、光、蔡招抚使。十一月戊子，罢
京兆府猎献狐兔。十二月，诏刑部、大理官朔望入对。
戊辰，尚书右丞韦贯之同中书门下平章事。

十年正月乙酉，宣武军节度使韩弘为司徒。二月甲
辰，严绶及吴元济战于磁丘，败绩。自冬不雨，至于是
月丙午，雪。壬戌，河东戍将刘辅杀丰州刺史燕重旰，
伏诛。三月庚子，忠武军节度使李光颜及吴元济战
于临颍，败之。四月甲辰，又败之于南顿。五月丙申，又
败之于时曲。六月癸卯，盗杀武元衡。戊申，京师大索。
乙丑，御史中丞裴度为中书侍郎、同中书门下平章
事。七月甲戌，王承宗有罪，绝其朝贡。八月己亥朔，日
有食之。丁未，李师道将訾嘉珍反于东都，留守吕元
膺败之。乙丑，李光颜及吴元济战于时曲，败绩。九月
癸酉，韩弘为淮西行营兵马都统。十月，地震。十一月
壬申，李光颜、乌重引及吴元济战于小溵河，败之。丁
丑，李文通又败之于固始。戊寅，盗焚献陵寝宫。十二
月甲辰，武宁军都押衙王智兴及李师道战于平阴，
败之。是岁，丹王逾薨。

十一年正月己巳，张弘靖罢。乙亥，幽州卢龙军节度
使刘总及王承宗战于武疆，败之。癸未，免邻贼州二
岁税。甲申，盗断建陵门戟。二月庚子，王承宗焚蔚州。
乙巳，中书舍人李逢吉为门下侍郎、同中书门下平
章事。乙丑，地震。三月庚午，皇太后崩。四月庚子，李光
颜、乌重引及吴元济战于凌云栅，败之。乙卯，刘总及
王承宗战于深州，败之。己未，免京畿二岁逋税。五月
丁卯，宥州军乱，逐其刺史骆怡，夏绥银节度使田缙
败之。丁亥，云南蛮寇安南。六月，密州海溢。甲辰，唐邓
节度使高霞寓及吴元济战于铁城，败绩。七月壬午，
韩弘及元济战于郾城，败之。丙戌，免淮西邻贼州夏
税。八月甲午，渭水溢。壬寅，韦贯之罢。戊申，西原蛮陷
宾、峦二州。己未，昭义军节度使郗士美及王承宗战
于柏乡，败之。庚申，葬庄宪皇太后于丰陵。十一月乙
丑，邕管经略使韦悦克宾、峦二州。甲戌，元陵火。十二
月丁未，翰林学士、工部侍郎王涯为中书侍郎、同中
书门下平章事。己未，西原蛮陷岩州。是冬，桃李华。
十二年正月丁丑，地震。戊子，有彗星出于毕。四月辛
卯，唐、邓隋节度使李愬及吴元济战于嵖岈山，败之。
乙未，李光颜又败之于郾城。五月辛酉，李愬又败之
于张、柴。七月丙辰，裴度为淮西宣慰处置使，户部侍
郎崔群为中书侍郎、“同中书门下平章事。”八月癸亥，
乌重引及吴元济战于贾店，败绩。九月丁未，李逢吉
罢。甲寅，李愬及吴元济战于吴房，败之。十月癸酉，克
蔡州。甲戌，淮南节度使李鄘为门下侍郎、“同中书门
下平章事。”甲申，给复淮西二年，免旁州来岁夏税葬，
战士禀其家五年。十一月丙戌，吴元济伏诛。甲午，恩
王连薨。是岁，容管经略使阳旻克钦、横、浔、贵四州。
十三年正月乙酉，大赦，免元和二年以前逋负，“赐高
年米帛羊酒。”三月戊戌，御史大夫李夷简为门下侍
郎，同中书门下平章事。李鄘罢。己酉，横海军节度使
程权以沧、景二州归于有司，权朝于京师。四月甲寅，
王承宗献德、棣二州。庚辰，赦承宗。六月癸丑朔，日有
食之。癸亥，给复德、棣、沧、景四州一年。辛未，淮水溢。七
月乙酉，宣武、魏博、义成、横海军讨李师道。辛丑，李夷
𥳑罢。八月壬子，王涯罢。九月甲辰，户部侍郎皇甫镈、
诸道盐铁转运使程异为工部侍郎、“同中书门下平
章事。”十月壬戌，吐蕃寇宥州，灵武节度使杜叔良败之于定远城。十一月丁亥，命山人柳泌为台州刺史
以求药。十二月庚戌，迎佛骨于凤翔。

十四年正月丙午，田弘正及李师道战于阳谷，败之。
二月戊午，师道伏诛。四月辛未，程异薨。丙子，裴度罢。
七月戊寅，韩弘以汴、宋、亳、颍四州归于有司，弘朝于
京师。己丑，群臣上尊号曰《元和圣文神武法天应道
皇帝》，大赦，赐文武官阶、勋爵。遣黜陟使于天下。辛卯，
沂海将王弁杀其观察使王遂，自称留后。丁酉，河阳
节度使令狐楚为中书侍郎、“同中书门下平章事。”八
月己酉，韩弘为中书令。九月戊寅，王弁伏诛。十月壬
戌，安南将杨清杀其都护李象古以反。癸酉，吐蕃寇
盐州。十一月辛卯，朔方将史敬奉及吐蕃战于瓠芦
河，败之。十二月乙卯，崔群罢。

十五年正月，宦者陈弘志等反。庚子，皇帝崩，年四十
三。谥曰《圣神章武孝皇帝》。大中三年，加谥《昭文章武
大圣至神孝皇帝》。

按《旧唐书宪宗本纪》，宪宗圣神章武孝皇帝，讳纯，顺
宗长子也。母曰庄宪王太后。大历十三年二月，生于
长安之东内。六七岁时，德宗抱置膝上，问曰：“汝谁子？
在吾怀。”对曰：“是第三天子。”德宗异而怜之。贞元四年
六月，封广陵王。顺宗即位之年四月，册为皇太子。七
月乙未，权勾当军国政事。八月丁酉朔，受内禅。乙巳，
即皇帝位于宣政殿。先是，连月霖雨，上即位之日晴
霁，人情忻悦。丙午，昇平公主进女口十五人。上曰：“太
上皇不受献，朕何敢违？其还郭氏。”丁未，始御紫宸，对
百寮。己酉，以道州刺史路恕为邕管经略使。庚戌，荆
南献龟二，诏曰：“朕以寡昧，纂承丕业，永思理本，所宝
惟贤。至如嘉禾神芝，奇禽异兽，盖王化之虚美也。所
以光武形于诏令，《春秋》不书祥瑞，朕诚薄德，思及前
人。自今已后，所有祥瑞，但令准式申报，有司不得上
闻。其奇禽异兽，亦宜停进。”癸丑，剑南西川节度使、检
校太尉、中书令、南康郡王韦皋薨。甲寅，以常州刺史
穆赞为宣歙池观察使，以前宣歙观察使崔衍为工
部尚书。己未，以中书侍郎、平章事袁滋为剑南东、西
两川、山南西道安抚大使。时韦皋卒，刘辟据蜀邀节
钺故也。辛酉，《太上皇诰》册良娣王氏为太上皇后。癸
亥，以朝请大夫、守尚书左丞、轻车都尉、赐紫金鱼袋
郑馀庆同中书门下平章事。丙寅，以饶州刺史李吉
甫为考功郎中，夔州刺史唐次为吏部郎中，并知制
诰。九月丁卯朔。己巳，罢教坊乐人授正员官之制。辛
未，河阳三城节度使元韶卒。癸酉，以陈州刺史孟元
阳为怀州刺史、《河阳三城孟怀》节度使。丙子，敕“申光
蔡、陈许两道比遭亢旱，宜加赈恤，申、光、蔡赈米十万
石，陈、许五万石。”丁丑，前户部侍郎蔡弁卒。襄州于𬱖
进鹰，诏还之。己卯，京西神策行营节度行军司马韩
泰贬抚州刺史，司封郎中韩晔贬池州刺史，礼部员
外郎柳宗元贬召州刺史，屯田员外郎刘禹锡贬连
州刺史，坐交王叔文也。辛巳，给事中陆质卒。冬十月
丙申朔。丁酉，集百寮，发曾太皇太后沈氏哀于肃章
门外。检校司空兼左仆射、同中书门下平章事、魏国
公贾耽卒。戊戌，以宰臣、剑南安抚使袁滋检校吏部
尚书、同中书门下平章事、成都尹、剑南西川节度观
察等使，以西川行军司马刘辟为给事中。舒王谊薨。
庚子，南诏使赵迦宽来赴山陵。浙东观察使贾全卒。
辛丑，吐蕃使论乞缕贡助山陵金银衣服。太常上大
行曾太皇太后沈氏谥曰“睿真皇后。”丙午，以华州刺
史杨于陵为越州刺史、浙东观察使。丁未，改桂州纯
化县为慕化县，蒙州纯义县为正义县。己酉，葬德宗
皇帝于崇陵。甲寅，以刑部尚书高郢为华州刺史、潼
关防御、镇国军使，御史中丞李鄘为京兆尹。贬京兆
尹王权为雅王傅。久雨，京师盐贵，出库盐二万石粜
以惠民。乙巳，祔睿真皇后神主、德宗皇帝神主于太
庙。壬申，贬正议大夫、中书侍郎、平章事韦执谊为崖
州司马，以交王叔文也。润、池、扬、楚、湖、杭、睦、江等州旱。
贬剑南西川节度使袁滋为吉州刺史，以其慰抚三
川，逗留不进故也。以左骁卫将军李演为夏州刺史、
夏绥银等州节度使，以右庶子武元衡为御史中丞。
己卯，再贬抚州刺史韩泰为虔州司马，河中少尹陈
谏台州司马，召州刺史柳宗元为永州司马，连州刺
史刘禹锡朗州司马，池州刺史韩晔饶州司马，和州
刺史凌准连州司马，岳州刺史程异柳州司马，皆坐
交王叔文初贬刺史，物议罪之，故再加贬窜。辛巳，宣
抚和、郴、郢、袁、衢七州旱。壬午，吏部尚书郑珣瑜卒。甲
申，以湖南观察使杨凭为洪州刺史、江西观察使，以
虢州刺史薛苹为潭州刺史、湖南观察使。鄂、岳、婺、衡
等州旱。癸巳，宣歙观察使穆赞卒。十二月丙申朔。庚
子，以东都留守韦夏卿为太子少保，以兵部尚书王
召为东都留守。壬寅，改淳州为蛮州，还淳县为青溪
县，淳风县为从化县，姓淳于者改姓于。甲辰，襄阳于
𬱖加平章事。丙申，月犯毕。己酉，以新除给事中、西川

右谏议大夫韦丹为梓州刺史，充剑南东川节度使；
以常州刺史路应为宣州刺史、宣歙池观察使。壬戌，
以朝请大夫、守中书舍人、翰林学士、上柱国郑𬘡为
中书侍郎、同平章事、集贤殿学士，以考功郎中、知制
诰李吉甫为中书舍人，以考功员外郎裴垍为考功
郎中、知制诰，并充翰林学士。

元和元年春正月丙寅朔，皇帝率群臣于兴庆宫，奉
上太上皇尊号曰“应干圣寿太上皇。”丁卯，御含元殿
受朝贺，礼毕，御丹凤楼，大赦天下，改元曰元和。自正
月二日昧爽已前，大辟罪已下，常赦不原者，咸赦除
之。辛未，以鄂岳沔观察使韩皋为鄂岳、蕲安黄等州
节度使。丁丑，太子少保韦夏卿卒。辛未，以《兴元元从》
功臣、右神策护军使副薛盈轸为右神策护军中尉。
壬午，成德军节度使、检校司空王士真同中书门下
平章事。癸未，诏“以太上皇旧恙愆和，亲侍药膳，起今
月十六日已后，权不听政。”以左神策长武城防秋都
知兵马使高崇文检校工部尚书，充神策行营节度
使。甲申，太上皇崩于兴庆宫，迁殡于太极殿，发丧。乙
酉，宰相杜佑摄冢宰，杜黄裳为礼仪使，右仆射伊慎
大明宫留守，视事于尚书省。壬辰，复置斜谷路馆驿。
戊子，制：“剑南西川疆界素定，藩镇守备，各有区分。顷
因元臣薨谢，邻藩不睦，刘辟乃因虚构隙，以忿结仇，
遂劳王军，兼害百姓。朕志存含垢，务欲安人，遣使谕
宣，委之旄钺。如闻道路拥塞，未息干戈，轻肆攻围，拟
图吞并。为君之体，义在胜残，命将兴师，盖非获已。宜
令兴元严砺、东川李康犄角应接。神策行营节度使
高崇文、神策兵马使李元奕率步骑之师，与东川兴
元之师类会进讨，其粮料供饷，委度支使差官以闻。”
甲午，高崇文之师由斜谷路，李元奕之师由骆谷路，
俱会于梓潼。辛卯，群臣请听政。二月乙未朔，以度支
郎中宽敬为山剑行营粮料使。严砺奏收剑州。乙丑，
入朝奚王梅落可银青光禄大夫、检校司空，封饶乐
郡王，放还蕃。癸卯，赠宣武军节度使陆长源为右仆
射，赠故吉州刺史姜公辅礼部尚书。甲辰，以钱少，禁
用铜器。癸丑，以魏博田季安同平章事。戊戌，谓宰臣
曰：“前代帝王，或怠于听政，或躬决繁务，其道如何？”杜
黄裳对曰：“帝王之务，在于修己简易，择贤委任，宵旰
以求民瘼，舍己从人以厚下，固不宜怠肆安逸。然事
有纲领，小大，常务，知其远者大者。至如簿书讼狱，百
吏能否，本非人主所自任也。昔秦始王自程决事见
嗤前代；诸葛亮王霸之佐”，二十罚以上，皆自省之，亦
为敌国所诮，知不久堪。魏明帝欲省尚书拟事，陈矫
言其不可。隋文帝日旰听政，令卫士传餐，文皇帝亦
笑其烦察。为人主之体，固不可代下司职，但择人委
任，责其成效，赏罚必信，谁不尽心？《传》称帝舜之德曰：
“夫何为哉，恭己南面而已。”诚以能举十六相，去四凶
也，岂与劳“神疲体，自任耳目之主同年而语哉！但人
主常势，患在不能推诚；人臣之弊，患在不能自竭。由
是上疑下诈，礼貌或亏，欲求致理，自然难致。苟无此
弊，何患不至于理？”上称善久之，以京兆尹李鄘为尚
书右丞，以金吾大将军郑云逵为京兆尹。三月，乙丑
朔，戊辰，诏常参官寒食拜墓，在畿内听假日往还他
州府奏取进止。辛未，御史中丞武元衡奏：“中书、门下、
御史台五品已上官，尚书省四品已上，诸司正三品
已上从三品职事官，东都留守、转运、盐铁、节度、观察
使，团练、防御、招讨、经略等使，河南尹、同华州刺史、诸
卫诸军三品已上官除授，皆入阁谢，其馀官许于宣
政南班拜讫便退。”诏曰：“如此例中有加使及职掌，并
准此。又兵部、吏部、礼部贡院官员，每举选限内，有十
月至二月不奉朝参。若称事繁，则中书、门下、御史台、
度支、京兆府公事至重，朝谒如常。况旬节已赐归休，
又许分日，一月之内，才奉十日朝参，甚暑甚寒，又蒙
矜放。臣求故实，以为王颜任中丞日，尝论其事，举对
甚详。伏请准贞元十二年四月二十七日敕，永为常
式。”从之。丙子，严砺收梓州。丁丑，制削夺刘辟在身官
爵。先是，韩全义入朝，令其甥杨惠琳知留后，俄有诏
除李演为节度，代全义。演赴任，惠琳据城叛。诏发河
东天德兵诛之。辛巳，夏州兵马使张承金斩惠琳，传
首以献。壬辰，大行太上皇德妃董氏卒。以右神策行
营节度高崇文检校兵部尚书、梓州刺史、剑南东川
节度。戊戌，以安南经略副使张丹为安南都护、本管
经略使。己亥，以前剑南东川节度使韦丹为晋绛观
察使。壬寅，以前安南经略使赵昌为广州刺史、岭南
节度使。癸卯，前岭南节度使徐申卒。丙午，命宰臣监
试制举人于尚书省。以“制举人先朝”所征，不欲亲试
也。丁未，以检校司空、平章事杜佑为司徒，所司备礼
册拜，平章事如故。罢领度支、盐铁转运等使，从其让
也。仍以兵部侍郎李巽代领其任。戊申，以陇右经略
使、秦州刺史刘澭为保义军节度使。赈浙东米十万
石。己未，武元衡奏：“常参官兼御史大夫、中丞者，准检校省官例，立在本品”同类之上。壬戌，郇王约薨。武元
衡奏：“正衙待制官本置此官以备问，比来正衙多不
奏事。自今后请以尚书省六品以上职事官，东宫师
傅、宾、詹、王傅等，每坐日令两人待退朝。”诏于延英候
对，从之。五月甲子朔。丁卯，京兆尹郑云逵卒。辛未，以
兵部侍郎韦武为京兆尹、兼御史大夫。壬申，贬剑南
东川节度使李康为雷州司马。陈、许、蔡等州旱。以横
海军留后程执恭横海军节度使。庚辰，左丞、同平章
事郑馀庆为太子宾客，罢知政事。辛卯，册太上皇后
王氏为皇太后。六月癸巳朔，以“册太后礼毕，赦天下，
系囚死罪降从流，流以下递减一等，文武内外官加
母邑号，太后诸亲量与优给。”丙子，册德宗充容武氏
为崇陵德妃。大风折树。丁酉，高崇文破贼万人于鹿
头关。加幽州刘济侍中，淄青李师古检校司徒。癸卯，
高崇文收汉州。闰六月壬子朔，淄青李师古卒。戊辰，
以秘书监董叔经为京兆尹。壬午，谏议大夫去“左”“右”
字，只置四员。以前司封员外郎韦况为谏议大夫。甲
申，吐蕃论勃藏来朝贡。秋七月壬辰朔。壬寅，葬顺宗
于丰陵。己酉，太子少保致仕韩全义卒。八月辛酉朔。
癸亥，以左卫大将军李愿检校礼部尚书、夏州刺史，
充夏绥银节度使。甲子，郇王母王昭仪、宋王母赵昭
仪、郯王母张昭训、衡王母阎昭训等，各以其王并为
太妃。以许氏为美人，尹氏、段氏为才人，浔阳公主母
崔昭训为“太妃。”韩全义子进女乐八人，诏还之。丁卯，
封王子平原郡王宁为邓王，同安郡王宽为沣王，延
安郡王宥为遂王，彭城郡王察为深王，高密郡王寰
为洋王，文安郡王寮为绛王，第十男审为建王。己巳，
以建王审为郓州大都督、平卢淄青节度使；以节度
副使李师道权知郓州事，充节度留后。乙亥，册妃郭
氏为贵妃。灵武李栾奏，“黄河岸塌处，得古钱三千三
百，其形小方孔，三足。”壬午，左降官韦执谊、韩泰、陈谏、
柳宗元、刘禹锡、韩晔、凌准、程异等八人，纵逢恩赦，不
在量移之限。癸未，京兆尹董叔经卒。甲申，御史台奏，
“常参官在城未上及在外未到，假故等在外未到，计
水陆程外满百日，并停解。”从之。丙戌，以尚书右丞李
鄘为京兆尹。九月辛卯朔。癸卯，诏自今后两省官每
坐日一人对。丙午，以太子宾客郑馀庆为国子祭酒。
辛亥，高崇文奏收成都，擒刘辟以献。癸丑，以山人李
渤为左拾遗，征不至。甲子，易定张茂昭来朝。丙寅，以
剑南东川节度使、检校兵部尚书、梓州刺史、封渤海
郡王高崇文检“校司空，兼成都尹、御史大夫，充剑南
西川节度副大使、知节度事、管内度支营田观察使、
处置统押近界诸蛮及《西山八国》兼云南安抚等使，
仍改封南平郡王，食邑三千户。”戊戌，以山南西道节
度使严砺为梓州刺史、剑南东川节度使；以将作监
柳晟检校工部尚书，兼兴元尹，充山南西道节度使。
庚辰，以吉州刺史袁滋为御史大夫，充义成军节度
使。壬午，以淄青节度使留后李师道“检校工部尚书，
兼郓州大都督府长史，充平卢、淄青节度副大使、知
节度事。”丙戌，以渤海国王大嵩璘检校太尉。戊子，斩
刘辟并子超郎等九人于独柳树下。十一月庚寅朔。
己巳，以𥳑王傅王权为河南尹。丁未，以司农卿李上
公为陕州大都督府长史，充陜虢观察使。甲申，以武
宁军节度张愔为工部尚书；以东都留守王召检校
右仆射，兼徐州刺史、武宁军节度使、徐泗濠等州观
察等使。庚戌，以吏部侍郎赵宗儒为东都留守、东畿
汝防御使；以国子祭酒郑馀庆为河南尹。甲寅，以给
事中刘宗经为华州刺史、潼关防御、镇国军等使。丙
辰，以内常侍吐突承璀为神策护军中尉。十二月丙
申朔，太上奏：“隐太子、章怀、懿德、节闵、惠庄、惠文惠、靖
恭、昭靖以下九太子陵，代数巳远，官额空存，今请陵
户外并停。”乙亥，工部尚书张愔卒。丙戌，新罗、渤海、牂
柯、回纥各遣使朝贡。

二年春正月己丑朔，上亲献太清宫、太庙。辛卯，祀昊
天上帝于郊丘。是日还宫，御丹凤楼，大赦天下。先是，
将及大礼，阴晦浃辰，宰臣请改日。上曰：“郊庙事重，斋
戒有日，不可遽更。享献之辰，景物晴霁，人情忻悦。”丁
酉，司徒杜佑辞知政事。诏令每月三度入朝，便于中
书商量政事。庚子，回纥请于河南府、太原府置摩𡰱
寺，许之。乙巳，以门下侍郎、同平章事、南阳郡开国公
杜黄裳检校司空、同平章事，兼河中尹、河中晋绛等
州节度使。停诸陵留守。己卯，以户部侍郎、赐绯鱼袋
武元衡为门下侍郎、同平章事，赐紫金鱼袋；以中书
舍人、翰林学士李吉甫为中书侍郎、同平章事。丁巳，
停中和、重阳二节赐宴，其上已宴，仍旧赐之。二月辛
酉，诏僧尼道士全隶左右街功德使，自是祠部司封
不复关奏。丙寅，左右羽林军应管月番飞骑总五千
六百一十三人，并停。己巳，起居舍人郑随次对，面受
进止，令宣与省供奉官自今已后，有事即进状，次对
官宜停。庚午，司天造新历成，诏题为《元和观象历》。壬

赐群臣宴于曲江亭。癸卯，判度支李巽为兵部尚书，
依前判度支盐铁转运使。夏四月甲子，禁铅、锡钱。以
右金吾卫大将军范希朝为检校司空、灵州长史、朔
方灵盐节度使。戊寅，近置《英武军额》，宜停。庚辰，岭南
节度使赵昌进琼、官、儋、振、万安六州六十二洞《归降
图》。六月丁巳朔，始置百官待漏院于建福门外。故事，
建福、望仙等门，昏而闭，五更而启，与诸坊门同时。至
德中，有吐蕃囚自金吾仗亡命，因敕晚开门，宰相待
漏于太仆寺车坊，至是，始令有司据班品置院。戊午，
凤翔节度使张敬则卒。乙丑，五坊色役户及中书、门
下两省纳课陪厨户及捉钱人，并归府县色役。己巳，
停舒、庐、滁、和四州团练使额。癸丑，东都庄宅使织造
户，并委府县收管。乙亥，停润州、丹阳军额。丙子，左神
策军新筑夹城，置元化门、晨耀楼。辛巳，以京兆尹李
鄘为凤翔尹、凤翔陇右节度使。蔡州水平，地深七八
尺。秋七月丙戌朔，敕刑部侍郎许孟容等删定《开元
格后敕》。丁亥，敕：外命妇朝谒皇太后，多有前却。今后
诸亲委宗正寺，百官母妻委台司。如有违越者，夫子
夺一月俸。频不到，有司具状奏闻。”戊子，录配享功臣
之后，得苏瓌、孙系用为京兆府司录，崔元𬀩、孙元方、
张说、孙𡺱并为监察御史，狄仁杰、桓元范为右拾遗，
敬晖、孙元亮、袁恕己、孙德师相次叙用。癸巳，太仆寺
丞令狐丕进亡父峘所撰《代宗实录》四十卷，诏赠峘
工部尚书。八月丙辰朔。辛酉，宰相武元衡兼判户部
事。壬戌，刑部奏改律卷第八为《斗竞律》。甲子，以职方
员外郎王洁为岭南选补使，监察御史崔元方监之。
甲戌，中书奏：“先停诸道奏祥瑞，伏以所献祥瑞，皆缘
腊飨告庙，元会奏闻。今后诸大瑞随表闻奏，中瑞、下
瑞申有司。其元日奏祥瑞，请依令式。”从之。辛巳，封杜
黄裳为邠国公，于𬱖为燕国公。没蕃僧惟良阐等四
百五十人目蕃中还。九月乙酉，密王绸薨。十月己酉，
以浙西节度使李锜为左仆射，以御史大夫李元素
为润州刺史、镇海军浙西节度使。庚申，李锜据润州
反，杀判官王澹、大将赵琦。时锜诈请入朝，署澹为留
后，因讽兵士乱杀澹、琦遂令苏、常、杭、湖、睦五州戍将
杀刺史，修石头故城，谋欲偕逆。壬戌，诏：“李锜属列宗
枝，任居方伯，穷赫奕之贵，饱绸缪之恩，待以亲贤，报
之以逆节；授其师旅，用之以乱常。累献表章，亟请朝
会。初则诈疾，后乃纵兵，僚佐以献规受屠，王臣以传
命见胁。朕切于含垢，未忍发明。累降中人，令遵前旨，
无轺车之戒路，有沴气之滔天。加以日逞淫刑，月兴
暴赋，朕为人父母，闻甚恻然。顾惟纪纲，焉敢废坠！”李
锜在身官爵，并宜削夺。以淮南节度使王谔充诸道
行营招讨使，内官薛尚衍为监军，率汴、徐、鄂、淮南、宣
歙之师取宣州“路进讨。”丁卯，以门下侍郎、平章事武
元衡检校吏部尚书，兼门下侍郎、平章事、成都尹，充
剑南西川节度使，仍封临淮郡公。将行，上御安福门
慰劳之。癸酉，润州大将张文良、李奉仙等执李锜以
献。辛巳，锜从父弟宋州刺史铦、通事舍人铣坐贬岭
外。十一月甲申，斩李锜于独柳《树，留》，削锜属籍。丙戌，
以擒李锜。润州牙将张文良为左金吾卫将军，封南
阳郡王；田少卿李奉仙等为羽林将军，并封公。甲辰，
诏司徒杜佑筋力未衰，起今后每日入中书视事。十
二月甲寅，宰相李吉甫封赞皇侯。丙长，上谓宰臣曰：
“朕览《国书》，见文皇帝行事少有过差，谏臣论诤，往复
数四。况朕之寡昧，涉道未明，今后事或未当，卿等每
事十论，不可一二而止。”丁巳，东都国子监增置学生
一百人。癸亥，御史台奏：“文武常参官，准乾元元年三
月十四日敕，如有朝堂相吊慰及跪拜待漏，行立失
序，语笑喧哗，入衙入阁，执笏不端，行立迟慢，立班不
正，趋拜失仪，言语微諠，穿班穿仗，出入阁门，无故离
位，廊下饮食，行坐失仪，谊闹入朝，及退朝不从正衙，
出入非公事入中书等，每犯夺一月俸。班列不肃，所
由指㧑，犹或饰非，即具闻奏贬责。臣等商量，于旧条
每罚各减一半，所贵有犯必举。”从之。丙寅，以剑南西
川节度使高崇文检校司空、同平章事，兼邠州刺史、
邠宁庆节度使，充京西诸军都统。壬申，礼部举人罢
试《口义试墨义十条，五经通五，明经通六，即放进士
举人，曾为官司科罚，曾任州县小吏，虽有辞艺，长吏
不得举送。违者，举送官停任，考试官贬黜。丙子，令宰
臣宣敕，百寮游宴，过从饯别。此后所由不得奏报，务
从欢泰。保义军节度使刘澭卒。己卯，史官李吉甫撰
〈元和国计簿〉》。总计天下方镇凡四十八，管“州府二百
九十五，县一千四百五十三，户二百四十四万二百
五十四。其凤翔、鄜坊、邠宁、振武、泾原、银夏、灵盐、河东、
易定、魏博、镇冀、范阳、沧景、淮西、淄青十五道，凡七十
一州，不申户口。每岁赋人倚办，止于浙江东西，宣歙、
淮南、江西、鄂岳、福建、湖南等八道，合四十九州，一百
四十四万户。比量天宝供税之户，则四分有一，天下
兵戎，仰给县官者八十三万，然人比量天宝士马，则三分加一，率以两户资一兵，其他水旱所损，征科发
敛，又在常役之外。吉甫都纂其事，成书十卷。是岁，吐
蕃、回纥、奚、契丹、渤海、牂柯、南诏并朝贡。